Document ID: 32006R1786

UREDBA KOMISIJE (ES) št. 1786/2006
z dne 4. decembra 2006
o spremembi prilog III B, IV in VI k Uredbi Sveta (ES) št. 517/94 glede tekstilnih kvot za leto 2007
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti (1), in zlasti člena 5(2) Uredbe,
ob upoštevanju naslednjega:
(1)
Uredba (ES) št. 517/94 določa letne količinske omejitve za nekatere tekstilne izdelke s poreklom iz Črne gore, Kosova (2) in Severne Koreje.
(2)
Od1. januarja 2007 bo Evropska unija vključevala dve novi državi članici, Romunijo in Bolgarijo. Člen 6(7) Akta o pristopu določa, da je treba količinske omejitve, ki v Skupnosti veljajo za uvoz tekstila in oblačil, prilagoditi zaradi upoštevanja pristopa novih držav članic k Skupnosti. Količinske omejitve, ki se uporabljajo za uvoz nekaterih tekstilnih izdelkov iz tretjih držav v razširjeno Skupnost, je treba zato prilagoditi, tako da bo zajet uvoz v dve novi državi članici. Zato so potrebne spremembe nekaterih prilog k Uredbi (ES) št. 517/94.
(3)
Da bi preprečili omejevalne učinke, ki bi jih imela razširitev Skupnosti na trgovino, je pri spremembi zadevnih količin primerno uporabiti metodologijo, ki za prilagoditev novega obsega kvot upošteva tradicionalni uvoz v novi državi članici. Uvozne tokove preteklega obdobja je primerno ovrednotiti s formulo, sestavljeno iz povprečnega uvoza zadnjih treh let v dve novi državi članici blaga s poreklom v tretjih državah. Glede na to, da je Črna gora 3. junija 2006 postala neodvisna, Komisija nima ločenih podatkov o trgovinskih tokovih med Črno goro in Kosovom na eni ter novima državama članicama na drugi strani. Zato je bil določen nov obseg kvot, pri čemer je bilo kot najprimernejše merilo uporabljeno število prebivalstva novih držav članic. V obeh primerih je bila prišteta stopnja rasti.
(4)
Priloge III B, IV in VI k Uredbi (ES) št. 517/94 je treba zato spremeniti in v seznam vnesti obseg kvot za leto 2007. Podrobna pravila o dodelitvi kvot za leto 2007 so navedena v Uredbi Komisije (ES) št. 1785/2006 (3) o upravljanju tekstilnih kvot, določenih z Uredbo (ES) št. 517/94 za leto 2007.
(5)
Za uvoz v novi državi članici morajo veljati vse določbe Uredbe (ES) št. 517/94. Zato je treba Uredbo (ES) št. 517/94 ustrezno spremeniti.
(6)
Ukrepi, predvideni s to uredbo, so v skladu z mnenjem Odbora za tekstil, ustanovljenega s členom 25 Uredbe (ES) št. 517/94 -
SPREJELA NASLEDNJO UREDBO:
Člen 1
Priloge III B, IV in VI k Uredbi (ES) št. 517/94 se nadomestijo kot je prikazano v Prilogi k tej uredbi.
Člen 2
Ta uredba začne veljati 1. januarja 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. decembra 2006

Labels: 1
3
18